Kristjan Järvan

Majandus- ja Kommunikatsiooniministeerium Teie 27.03.2023 nr 18-3/2023/1757-1

Suur-Ameerika 1

15165 Tallinn Meie *kuupäev digitaalallkirjas* nr 1-3/48-1

Ettevõtja teadus- ja arendustöötaja toetus

Austatud minister,

Täname, et olete Eesti Tööandjate Keskliitu kaasanud ettevõtlus- ja infotehnoloogiaministri määruse „Ettevõtja teadus- ja arendustöötaja toetus“ eelnõu kooskõlastamisse. Oleme sellist meedet pikalt oodanud.

1. Meedet on vaja. Konkurentsivõimelise hinnaga ressurssidele ja tööjõule on ligipääs Euroopas üha keerulisem. Seetõttu pole majandusliku heaolu parendamiseks muid võimalusi, kui tootlikkuse tõstmisse panustada. Tehnoloogiasektori edukus ja uuenduste positiivne mõju pole kellelegi uudiseks. Seetõttu oleme soovitanud valitsustel mõelda ka kõigi ettevõtjate ja elanike süsteemse nügimise peale oma tegevuse innovaatilisemaks muutmiseks. Statistikaameti ettevõtete innovatsiooniuuringu kohaselt on veel mitteinnovatiivsete ettevõtete jaoks peamine takistus rahastuse puudumine ja ebakindlus nõudluse püsimises. Teadus- ja arendustöötaja palgatoetus võiks neid riske tööandja jaoks pisut maandada ja innovatsiooni hoogustada.
2. Toetuse määr pole piisav. Eelnõu kohaselt on plaanis toetada teadlase palkamist 5% ulatuses tema palgalt makstavast tulumaksust, ehk ca 1% brutopalgast. Mitmete tööandjate kinnitusel ei ole 1% brutopalgast piisav stiimul, et efekti omada. Varasemate arutelude põhjal võiks toetuse määraks olla pigem minimaalselt 25-50% töötaja tulumaksust.
3. Kahtleme, kas toetuse sidumine statistikaaruande esitamisega on proportsionaalne. Meile teadaolevalt on ettevõtete teadus- ja arendustegevuse statistikaaruande koostamine nii ajamahukas, et selle kulud võivad oluliselt ületada toetuse määra. Kui andmete esitamine siiski jääb toetuse eelduseks, tuleb statistikakogumist edaspidi oluliselt lihtsustada või automatiseerida, mille ühe võimalusena näeme andmete kogumist väiksemas mahus läbi majandusaasta aruande.
4. Positiivne on, et teadus- ja arendustöötajate hulka loetakse ka insener ja (kutsetunnistusega) tehnik. See vastab suurema osa ettevõtete uuendusvajadusele.
5. Teeme ettepaneku teha teiste ministeeriumide, ettevõtjate ja haridusasutustega koostööd ka teadus- ja arendustöötajate väljaõppe hoogustamiseks. Suurimate tööandjate ja kõige innovatiivsemate ettevõtete sõnul on Eestis inseneridest ja teadus-arendustöötajatest suur puudus. Palume majandus- ja kommunikatsiooniministeeriumil mh panustada sellesse, et ka hariduspakkumine ja rändepoliitika viia kooskõlla targa majanduse vajaduste ning Eesti 2035 arengueesmärkidega.

Kokkuvõttes tunnustame, et ministeerium Teie juhtimisel eelnõu välja töötas ja tutvumiseks saatis. Meede on vajalik, kuid seda tuleks muuta heldemaks, et anda tööandjale piisav lisastiimul. Lisaks tuleb senisest enam panustada teadus- ja arendustöötajate piisaval arvul ette valmistamisse.

Lugupidamisega

*/allkirjastatud digitaalselt/*

Arto Aas

Tegevjuht